作者:高適
標題:信安王幕府詩
內容:雲紀軒皇代，星高太白年。廟堂諮上策，幕府制中權。磐石藩維固，升壇禮樂先。國章榮印綬，公服貴貂蟬。樂善旌深德，輸忠格上玄。剪桐光寵錫，題劍美貞堅。聖祚雄圖廣，師貞武德虔。雷霆七校發，旌旆五營連。華省徵群乂，霜臺舉二賢。豈伊公望遠，曾是茂才遷。並秉韜鈐術，兼該翰墨筵。帝思麟閣像，臣獻柏梁篇。振玉登遼甸，摐金曆薊壖。度河飛羽檄，橫海泛樓船。北伐聲逾邁，東徵務以專。講戎喧涿野，料敵靜居延。軍勢持三略，兵戎自九天。朝瞻授鉞去，時聽偃戈旋。大漠風沙裡，長城雨雪邊。雲端臨碣石，波際隱朝鮮。夜壁沖高鬥，寒空駐彩旃。倚弓玄兔月，飲馬白狼川。庶物隨交泰，蒼生解倒懸。四郊增氣象，萬裡絕風煙。關塞鴻勳著，京華甲第全。落梅橫吹後，春色凱歌前。直道常兼濟，微才獨棄捐。曳裾誠已矣，投筆尚淒然。作賦同元淑，能詩匪仲宣。雲霄不可望，空欲仰神仙。